**Fantezii turcoaz**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai trag un fum din ultimul chiștoc,

Țigări nu am, bricheta-i fără gaz,

Nu bănuiam când am intrat în joc,

Iubita mea, că rochia turcoaz

Pe care-o-mbraci în zilele de joi

Mă-ndeamnă să m-apuc iar de fumat.

Am fantezii, că sânii tăi sunt goi,

Iar tu desculță lângă mine-n pat

Te joci ori mă iubești, nici nu mai știu.

Aș bea o votcă, aș mai trage-un fum -

Mi-e teamă că aroma de rachiu

Ar transforma idila noastră-n scrum.

Arunc paharul și țigara, treaz

Îți scriu pe glezna fină un poem,

Vreau să cobori din vis și din turcoaz,

Doar lângă tine pot iubi boem.

Din volumul Apasă tasta enter -

Editura Rovimed Publishers Bacău - 2013